Man tronk toe ná gewelddadige betogingsEen van die voertuie wat omgekeer en aan die brand gesteek is. Foto: Verskaf ŉ 30-jarige man is op verskeie aanklagte skuldig bevind vir sy aandeel in gewelddadige betogings in Botrivier in die Wes-Kaap en tot tronkstraf gevonnis. Luwandiso Fungwana is tot vyf jaar tronkstraf gevonnis nadat hy aan aanranding met die doel om ernstig te beseer, openbare geweld en kwaadwillige saakbeskadiging skuldig bevind is, het lt.kol. Philani Nkwalase, woordvoerder van die Valke, gesê. Skade van meer as R1 miljoen is tydens die betogings in Junie 2018 aangerig. Fungwana is op 7 Junie 2018 deur lede van die polisie se eenheid vir openbare orde in hegtenis geneem tydens ŉ betoging op die N2. Die ander voertuig wat ook omgekeer en aan die brand gesteek is. Foto: Verskaf “Gemeenskapslede van die New France- informele nedersetting het die N2 met klippe versper weens ontevredenheid oor behuising.” Twee voertuie, een van die Caledon-verkeersdepartement en die ander van die Caledon-polisie, is omgekeer en aan die brand gesteek. Volgens Nkwalase het lede van die eenheid vir openbare orde die groep betogers in ŉ nabygeleë berg ingejaag waarna Fungwana polisiebeamptes met klippe bestook het. Hy is ook geïdentifiseer as een van die mense wat die voertuie omgekeer en aan die brand gesteek het en is in hegtenis geneem. Die Valke se afdeling vir misdaad teen die staat het die saak ondersoek en Fungwana vervolg. Fungwana is tydens vonnisoplegging ook onbevoeg verklaar om ŉ vuurwapen te besit.